b'\n_START_ARTICLE_\nSubprime-kriisi\n_START_PARAGRAPH_\nSubprime-kriisi oli Yhdysvalloissa vuosina 2007\xe2\x80\x932009 koettu asuntomarkkinoiden lainakriisi. Se johti samalla rahoitussektorin finanssikriisiin ja loppuvuodesta 2008 maailmanlaajuiseen taantumaan. Kriisin syyn\xc3\xa4 oli asuntoluottojen my\xc3\xb6nt\xc3\xa4minen riskiasiakkaille, joiden lainanhoitomahdollisuudet olivat heikot. Pankit antoivat t\xc3\xa4llaisia lainoja, koska riski jaettiin useille tahoille johdannaismarkkinoiden avulla. Asuntojen hinnat yli kaksinkertaistuivat Yhdysvalloissa 1998\xe2\x80\x932005. Kun asuntojen hintakupla puhkesi ja hinnat laskivat, pankit saivat suojaustoimistaan huolimatta suuria luottotappioita. _NEWLINE_Subprime ("alle priiman") tarkoittaa korkean riskin asuntoluottoja, joissa lainanottajien maksukyky ja luottokelpoisuus on normaalia alempi. Syyskuun 11. p\xc3\xa4iv\xc3\xa4n terroristi-iskujen ja teknokuplan puhkeamisen j\xc3\xa4lkeen Yhdysvaltain keskuspankissa pel\xc3\xa4ttiin talouden l\xc3\xa4htev\xc3\xa4n iskujen my\xc3\xb6t\xc3\xa4 taantumaan. Keskuspankki pumppasi pankkij\xc3\xa4rjestelm\xc3\xa4\xc3\xa4n rahaa, jotta investoinnit eiv\xc3\xa4t hiljentyisi. Korkotaso laskettiin yhteen prosenttiin. Korjaustoimenpide osoittautui ylimitoitetuksi. Pankeille j\xc3\xa4i k\xc3\xa4siin matalakorkoista rahaa, jota alettiin tarjota k\xc3\xa4yt\xc3\xa4nn\xc3\xb6ss\xc3\xa4 kaikille halukkaille: my\xc3\xb6s niille joilla ei ollut ty\xc3\xb6paikkaa, omaisuutta tai vakituisia tuloja. T\xc3\xa4m\xc3\xa4 helpon rahan kiihdytt\xc3\xa4m\xc3\xa4 asuntojen kysynn\xc3\xa4n kasvu nosti asuntojen hinnat yl\xc3\xb6s, ja k\xc3\xa4ynnisti spekulatiivisen kaupan, joka nosti hintoja entisest\xc3\xa4\xc3\xa4n, ja viimein kiinteist\xc3\xb6kuplan, joka aiheutti vuoden 2007 alusta l\xc3\xa4htien laajan luottokriisin._NEWLINE_Yhdysvaltain valtio oli vaatinut lis\xc3\xa4\xc3\xa4 asuntoluottoja v\xc3\xa4h\xc3\xa4varaisille. Puolivaltiolliset asuntolainaj\xc3\xa4tit Fannie Mae ja Freddie Mac takasivat tai ostivat puolet kaikista yhdysvaltalaisten ottamista asuntolainoista. Valtion toimilla ei kuitenkaan ollut merkitt\xc3\xa4v\xc3\xa4\xc3\xa4 vaikutusta Subprime-kriisin syntyyn._NEWLINE_Yksitt\xc3\xa4isist\xc3\xa4 signaaleista syntyv\xc3\xa4t negatiiviset huhut ovat tarttuneet ep\xc3\xa4varmoihin markkinoihin ja tuloksena on lukuisia maailman suurimpien rahoitusyhti\xc3\xb6iden hakeutumisia konkurssisuojaan, haltuunottoja ja yhdistymisi\xc3\xa4. Amerikkalaisten pankkien markkina-arvosta oli syyskuuhun 2008 menness\xc3\xa4 kadonnut yli biljoona (tuhat miljardia) dollaria, ja kaikkien amerikkalaisten p\xc3\xb6rssiyhti\xc3\xb6iden markkina-arvoista puolestaan nelj\xc3\xa4 biljoonaa dollaria.\n_START_SECTION_\nSelvitys finanssikriisin syist\xc3\xa4\n_START_PARAGRAPH_\nYhdysvalloissa nimitettiin Financial Crisis Inquiry Commission pohtimaan kriisin syit\xc3\xa4. Se julkaisi 576-sivuisen loppuraporttinsa "The Financial Crisis Inquiry Report" 27. tammikuuta 2011. Kymmenj\xc3\xa4seninen Phil Angelidesin johtama komissio oli mielipiteiss\xc3\xa4\xc3\xa4n t\xc3\xa4ysin puoluerajojen mukaan jakaantunut. Enemmist\xc3\xb6, eli kuusi demokraattien nimitt\xc3\xa4m\xc3\xa4\xc3\xa4 j\xc3\xa4sent\xc3\xa4 tuki loppuraporttia, kun kolme republikaanien nimitt\xc3\xa4m\xc3\xa4\xc3\xa4 teki omat johtop\xc3\xa4\xc3\xa4t\xc3\xb6ksens\xc3\xa4. Lis\xc3\xa4ksi yksi republikaanien j\xc3\xa4sen l\xc3\xb6ysi viel\xc3\xa4 omat syyns\xc3\xa4._NEWLINE_Enemmist\xc3\xb6n tukema raportti tiivisti syyt valtiovallan laajalti puutteelliseen s\xc3\xa4\xc3\xa4telyyn, huonoon yritysjohtamiseen ja ylti\xc3\xb6p\xc3\xa4iseen riskinottoon. Raportti syytti Yhdysvaltain keskuspankin Federal Reserven aiempaa johtajaa Alan Greenspania s\xc3\xa4\xc3\xa4telyn purkamisen suosimisesta ja v\xc3\xa4lipit\xc3\xa4m\xc3\xa4tt\xc3\xb6myydest\xc3\xa4 asuntokuplan kasvaessa. Ben S. Bernankea siit\xc3\xa4, ettei h\xc3\xa4n havainnut kriisi\xc3\xa4 ennalta, vaikka toimikin sen lievent\xc3\xa4miseksi. Raportti moitti my\xc3\xb6s presidentti Bushin hallintoa ep\xc3\xa4johdonmukaisesta toiminnasta, kuten Lehman Brothersin sallimisesta ajautua konkurssiin syyskuussa 2008, vaikka aiemmin Bear Stearns -pankki oli pelastettu Fedin varoilla. Bill Clintonin demokraattihallintoa arvosteltiin vuoden 2000 p\xc3\xa4\xc3\xa4t\xc3\xb6ksest\xc3\xa4 j\xc3\xa4tt\xc3\xa4\xc3\xa4 johdannaiskauppa s\xc3\xa4\xc3\xa4telem\xc3\xa4tt\xc3\xa4, mit\xc3\xa4 nimitettiin k\xc3\xa4\xc3\xa4nnepisteeksi kriisi\xc3\xa4 kohti kuljettaessa. My\xc3\xb6s nykyist\xc3\xa4 valtiovarainministeri Timothy F. Geithneria, joka oli aiemmin Federal Reserve Bank of New Yorkin johtaja, moitittiin._NEWLINE_Raportin mukaan Wall Streetin s\xc3\xa4\xc3\xa4telyyn ei ollut poliittista tahtoa. Vuosina 1999\xe2\x80\x932008 finanssiala k\xc3\xa4ytti 2,7 miljardia dollaria lobbaukseen ja siihen yhteydess\xc3\xa4 olevat tahot tekiv\xc3\xa4t miljardin vaalirahoituslahjoituksia._NEWLINE_Komitean enemmist\xc3\xb6n mukaan kuitenkaan Fedin vuoden 2001 taantuman j\xc3\xa4lkeinen matala korkotaso, puolivaltiollisten luotottajien Fannie Maen ja Freddie Macin toiminta, tai asuntojen omistukseen kannustava politiikka eiv\xc3\xa4t olleet merkitt\xc3\xa4vi\xc3\xa4 syit\xc3\xa4 kriisiin._NEWLINE_Toista mielt\xc3\xa4 olleet republikaanit julkaisivat p\xc3\xa4iv\xc3\xa4\xc3\xa4 aiemmin oman raporttinsa, jossa p\xc3\xa4\xc3\xa4syyksi kriisiin luettiin kehittyvien Aasian maiden ylenm\xc3\xa4\xc3\xa4r\xc3\xa4inen s\xc3\xa4\xc3\xa4st\xc3\xa4minen, joka johti kiinteist\xc3\xb6sijoituksiin Yhdysvaltoihin ja Eurooppaan._NEWLINE_Yksin kannassaan j\xc3\xa4\xc3\xa4nyt republikaani Peter J. Wallison piti asuntojen omistukseen kannustavaa politiikkaa merkitt\xc3\xa4v\xc3\xa4n\xc3\xa4 tekij\xc3\xa4n\xc3\xa4 kriisiin._NEWLINE_Asuntojen omistukseen kannustava politiikka oli per\xc3\xa4isin Bill Clintonin presidenttikaudelta._NEWLINE_Romahdus johtui asuntojen "hintakuplasta", tilap\xc3\xa4isesti keinotekoisen korkeasta hintatasosta. Er\xc3\xa4s syy kuplaan oli niin sanottujen korkeariskisten subprime-asuntoluottojen my\xc3\xb6nt\xc3\xa4minen periaatteessa luottokelvottomille henkil\xc3\xb6ille asunnon ostoa varten. Ihmisille my\xc3\xb6nnettiin helposti asuntoluottoja, koska pankit halusivat tehd\xc3\xa4 voittoa asuntojen nousevilla hinnoilla ja koska valtio painosti pankkeja antamaan yh\xc3\xa4 enemm\xc3\xa4n asuntoluottoja v\xc3\xa4h\xc3\xa4varaisimmille. Lis\xc3\xa4ksi puolivaltiolliset Freddie Mac ja Fannie Mae olivat taanneet tai rahoittaneet puolet asuntolainoista. Vuonna 1997 s\xc3\xa4\xc3\xa4detyt asuntolainojen veroedut paisuttivat nekin asuntokuplaa._NEWLINE_Greenspania on j\xc3\xa4lkik\xc3\xa4teen syytetty siit\xc3\xa4, ett\xc3\xa4 h\xc3\xa4n j\xc3\xa4tti huomiotta jo vuonna 2000 ilmaissut huolet Yhdysvaltain ns. subprime- tai roskalainoista, jotka johtivat pankkikriisiin vuoden 2007 alkupuolella._NEWLINE_Presidentti George W. Bushin hallinnossa pyrittiin vuoden 2000 Internet-kuplan j\xc3\xa4lkeen hakemaan kasvua uusista "finanssikeksinn\xc3\xb6ist\xc3\xa4", kuten asuntokaupasta, joka tuki Bushin "omistajayhteiskunnan" filosofiaa._NEWLINE_Greenspanin johtama keskuspankki Fed harjoitti l\xc3\xb6ys\xc3\xa4\xc3\xa4 rahapolitiikka, joka kannusti hakemaan kasvua riskisijoituksista. Edullisten lainaehtojen ansiosta tavalliset amerikkalaiset ottivat runsaasti asuntolainaa ja asuntojen hinnat nousivat keinotekoisen korkeiksi._NEWLINE_Yhdysvaltain kulutusta ja velkaantumista rahoitti l\xc3\xa4hinn\xc3\xa4 Kiinan valtio, joka osti yli puolet Yhdysvaltain valtion joukkolainoista viel\xc3\xa4 vuonna 2006._NEWLINE_Esimerkiksi Yhdysvaltoihin Meksikosta muuttanut mansikanpoimija sai Kaliforniassa sadan prosentin lainan 724\xc2\xa0000 dollaria maksaneen talon ostoon. H\xc3\xa4nen vuositulonsa olivat 14\xc2\xa0000 dollaria. H\xc3\xa4nell\xc3\xa4 ei ollut riitt\xc3\xa4v\xc3\xa4sti rahaa asuntolainansa hoitamiseen, ja pankki ei saisi rahojaan takaisin, jos talon arvo laskisi. Pankki turvasi t\xc3\xa4ll\xc3\xb6in asemaansa myym\xc3\xa4ll\xc3\xa4 lainan sijoittajille pieniin osiin pilkottuna (arvopaperistettuna). Arvopaperistettuja subprime-luottoja oli vuoteen 2007 menness\xc3\xa4 my\xc3\xb6nnetty 2\xc2\xa0000 miljardia dollaria (l\xc3\xa4hes Kalifornian vuoden bruttokansantuotetta vastaava m\xc3\xa4\xc3\xa4r\xc3\xa4), ja niiden myynti jatkui. Yhdysvaltalainen sijoittaja John Paulson tajusi, ett\xc3\xa4 lainamarkkinat menev\xc3\xa4t romahdusta kohti ja sijoitti varojaan sen mukaan. Helmikuussa 2007 asuntorahastosijoitusten arvo alkoi laskea ja niiden hintoja seuraava ABX-indeksi laski viisi pistett\xc3\xa4. Yhden pisteen pudotus tiesi Paulsonille 250 miljoonan dollarin tuloja. Paulson tienasi yhdess\xc3\xa4 ainoassa aamup\xc3\xa4iv\xc3\xa4ss\xc3\xa4 1\xc2\xa0250 miljoonaa dollaria.\n_START_SECTION_\nCountrywide Financial\n_START_PARAGRAPH_\nBank of America kertoi 11. tammikuuta 2008 ostavansa maan suurimman asuntolainapankin Countrywiden, joka hallitsi yli nelj\xc3\xa4nnest\xc3\xa4 koko maan asuntolainoista. Kauppahinta oli nelj\xc3\xa4 miljardia dollaria eli kuudesosa yrityksen vuotta aiemmasta markkina-arvosta. Countrywide oli Subprime-kriisin symboli. Yritys my\xc3\xb6nsi lainoja asiakkaille, joilla ei ollut maksukyky\xc3\xa4 tai edes tuloja. Riskilainoja myytiin uudelleenpakattuna eteenp\xc3\xa4in luotettavina sijoituskohteina. Kriisin puhjettua pieni\xc3\xa4 asuntolainapankkeja kaatui Yhdysvalloissa joukoittain.\n_START_SECTION_\nIndyMac Bank\n_START_PARAGRAPH_\nIndyMac Bank oli ensimm\xc3\xa4isi\xc3\xa4 subprime-kriisin my\xc3\xb6t\xc3\xa4 vaikeuksiin joutuneita yhdysvaltalaispankkeja. Yhdysvaltain talletussuojasta vastaava viranomainen (FDIC) myi pankin pitk\xc3\xa4n prosessin p\xc3\xa4\xc3\xa4tteeksi 3. tammikuuta 2009 Steven Mnuchinin johtamalle yksityissijoittajien joukolle. Muina sijoittajina oli entisi\xc3\xa4 Goldman Sachsin pankkiireita sek\xc3\xa4 John Paulsonin ja George Sorosin johtamat hedgerahastot. Kaupan my\xc3\xb6t\xc3\xa4 Mnuchinista tulee yrityksen uusi toimitusjohtaja._NEWLINE_FDIC oli ottanut IndyMacin haltuunsa hein\xc3\xa4kuussa 2008, kun pankista talletuksensa vet\xc3\xa4neet tallettajat olivat saaneet sen likviditeettikriisiin. FDIC ei p\xc3\xa4\xc3\xa4ssyt haltuunottamastaan pankista irti nopeasti. Kun muut rahoituslaitokset eiv\xc3\xa4t osoittaneet kiinnostusta IndyMacin ostamisesta, viranomaiset olivat pakotettuja ottamaan siit\xc3\xa4 tarjouksia my\xc3\xb6s yksityisilt\xc3\xa4. Kiinnostuksen puute voi johtua ylitarjonnasta, sill\xc3\xa4 viranomaiset ottivat haltuunsa vuonna 2008 25 pankkia, suurimman m\xc3\xa4\xc3\xa4r\xc3\xa4n sitten 1993.\n_START_SECTION_\nAmeriBank\n_START_PARAGRAPH_\nAmeriBankista tuli 19. syyskuuta 2008 12. yhdysvaltalaispankki, joka ajautui konkurssiin rahoituskriisin vuoksi. Osa sen varallisuudesta siirrettiin kahdelle muulle pankille. Kulut konkurssista arvioitiin noin 42 miljoonaksi dollariksi.\n_START_SECTION_\nFortis\n_START_PARAGRAPH_\nBenelux-maissa toimiva Fortis sai 28. syyskuuta 2008 h\xc3\xa4t\xc3\xa4apua. Belgian, Alankomaiden ja Luxemburgin viranomaisten kokoama pelastuspaketti on kooltaan 11,2 miljardia euroa. Belgian valtio antaa 4,7 miljardia euroa vastineeksi 49 prosentin osuudesta Fortisin Belgian pankkitoimintoihin, Alankomaat 4 miljardia ja Luxemburg 2,5 miljardia vastaavista osuuksista Fortisin Alankomaiden ja Luxemburgin pankkitoimintoihin. Fortis on t\xc3\xa4h\xc3\xa4n menness\xc3\xa4 suurin subprime-kriisiss\xc3\xa4 vaikeuksiin joutunut eurooppalaispankki._NEWLINE_Yrityksen maksuvalmiutta on ep\xc3\xa4ilty, sill\xc3\xa4 sen taannoiseen ABN Amro-hankintaan kului 24,2 miljardia euroa. Fortis, Royal Bank of Scotland Group Plc ja Banco Santander SA ostivat ABN Amron 72 miljardilla eurolla juuri ennen subprime-kriisin alkamista vuonna 2007. Fortis aikoo myyd\xc3\xa4 osuutensa ABN Amrosta, mutta ostajaa ei ole viel\xc3\xa4 tiedossa.\n_START_SECTION_\nBradford & Bingley\n_START_PARAGRAPH_\nBradford & Bingley oli syyskuun lopussa 2008 toinen subprime-kriisin aikana kansallistettu brittipankki. B&B oli saarivaltion yhdeks\xc3\xa4nneksi suurin asuntolainoittaja. Pankki p\xc3\xa4\xc3\xa4tyi lopulta Banco Santanderille.\n_START_SECTION_\nMuita pankkeja\n_START_PARAGRAPH_\nMuita Euroopassa vaikeuksiin ajautuneita pankkeja ovat belgialais-ranskalainen Dexia ja useat islantilaiset pankit kuten Glitnir, Landsbanki ja Kaupthing.\n_START_SECTION_\nLyhyeksimyynti\n_START_PARAGRAPH_\nKiivaasti s\xc3\xa4\xc3\xa4nn\xc3\xb6stely\xc3\xa4 vastustavat pankinjohtajat alkoivat vaatia maaliskuun 2008 j\xc3\xa4lkeen shorttaajia (lyhyeksimyyji\xc3\xa4) kuriin. Viranomaiset kielsiv\xc3\xa4tkin elokuussa v\xc3\xa4liaikaisesti lyhyeksi myynnin pankkiosakkeilla. Shorttaajat n\xc3\xa4kev\xc3\xa4t itsens\xc3\xa4 yhti\xc3\xb6iden laiminly\xc3\xb6ntien paljastajina. Enron-skandaali alkoi shorttaaja Jim Chanosin havaintojen j\xc3\xa4lkeen._NEWLINE_Yhdysvallat kielsi rahoitusalan osakkeiden lyhyeksi myynnin kahdeksi viikoksi syyskuussa 2008. Britannia kielsi k\xc3\xa4yt\xc3\xa4nn\xc3\xb6n syyskuussa 2008 loppuvuodeksi.\n_START_SECTION_\nTuki\n_START_PARAGRAPH_\nYhdysvaltain valtiovarainministeri\xc3\xb6 koosti 20. syyskuuta 2008 julkaistun Reutersin uutisen mukaan 500\xe2\x80\x93800 miljardin dollarin pelastuspakettia pankkikriisin hillitsemiseksi. Suunnitelma roskapankin perustamisesta kaatui Yhdysvaltain edustajainhuoneessa 29. syyskuuta 2008. T\xc3\xa4m\xc3\xa4 sai Dow Jones-osakeindeksin laskemaan vajaat 7\xc2\xa0% eli 777 pistett\xc3\xa4, joka oli pisteiss\xc3\xa4 kaikkien aikojen enn\xc3\xa4tyspudotus yhden p\xc3\xa4iv\xc3\xa4n aikana. Roskapankkisuunnitelma meni lopulta l\xc3\xa4pi edustajainhuoneessa 3. lokakuuta 2008._NEWLINE_Yhdysvaltain valtiovarainministeri Henry Paulson kertoi G7-kokouksen yhteydess\xc3\xa4 Yhdysvaltain valtiovarainministeri\xc3\xb6n aikovan k\xc3\xa4ytt\xc3\xa4\xc3\xa4 700 miljardin dollarin roskapankkia my\xc3\xb6s finanssiosakkeiden ostamiseen._NEWLINE_Britannian pankkitukipaketti koostuu useista osista, mutta kokonaisuutena se on alustavasti 400 miljardia puntaa eli yli 500 miljardia euroa eli samaa luokkaa kuin Yhdysvaltain roskapankki._NEWLINE_Saksan hallitus varaa kaikkiaan 480 miljardia euroa finanssikriisin hoitoon.'